Ǹdzóe biá. Sáləmen. Dávid. 2Ǎ Zāmbá, vógólo kíŋ ǹtad wáma; kálága enyiŋ dzáma á ńzízíŋ məsis; 3sɔlígi ma ású ńkundǎ bod bə́ ásum, á ńsǔm bəbɔ bə́ abé yā bábui məfəg. 4Bɔ́ yā bádzəb oyə́m wábán anə́ fa bitá, bibúg byábán bí nə ǹsu, bâvəg byá anə́ məkɔ̌ŋ. 5Ḿból yə̄ nə́ bə́ lum á díbī étēde é bod bə́ nə́ sósōō, bə́ ngáwoa, etíe etíé, təge mbáda dzóm. 6Bâkomozan ǹkɔ́bɔ̄ mə́kə́ŋ; bə́ mān sɔlǐ mə̄lám mábán ai akə́ŋ, bɔ́ nâ: «Zá ā yi yén məsoé máán ?», 7Bátāg bəbə̂ bə́ mam : «Bǐ tóán tāg é dzam dí, á nyɔ̂l mod étē, ǹnə́m ó nə təge ai anyíí !» 8Hədá Zambá ā wōā ḿfág bə́ nə́: etíe etíé, akɔ̌ŋ dī: lə́ nə bikpəlé byábán bɔ́bə́bēn, 9oyə́m wábán óbēn ńgɔ̄ wákilan ó ngalúman ai bɔ́. Ébá bə́sə̄ báyēn bɔ̄ bâsigizi ǹló. 10Wɔ̌ŋ ó bə̄lə́ mod ósə, a lɛ̂ é dzóm Zāmbá ā bɔ, ńdɔ̄ fə á ḿbɔán tē, a nɔŋ ayə́ge. 11Sósōō mod á tāāg ábə Ǹtondôbə, á nɔ̄ŋɔ́ nye anə́ ásɔbɔ́ díé, abǒg tē hḿ é bod bə́sə̄ bə́ nə́ miǹnə́m tə́tə̄lə́ báyi kə́ bâtaman bɔ́ a bɔ́.